b'\n_START_ARTICLE_\nAvtotrof\n_START_PARAGRAPH_\nAvtotr\xc3\xb3f je organizem, ki proizvaja kompleksne organske spojine (kot so ogljikovi hidrati, ma\xc5\xa1\xc4\x8dobe in beljakovine) iz preprostih snovi, ki so prisotne v njegovi okolici, v splo\xc5\xa1nem z uporabo energije iz svetlobe (fotosinteza) ali anorganskih kemijskih reakcij (kemosinteza). Avtotrofi so v prehranjevalni verigi proizvajalci, npr. rastline na kopnem ali alge v vodi, v nasprotju s heterotrofi, ki so potro\xc5\xa1niki avtotrofov. Ne potrebujejo \xc5\xbeivega vira energije ali organskega ogljika. Avtotrofi lahko reducirajo ogljikov dioksid za proizvodnjo organskih spojin, potrebnih za biosintezo, in ustvarijo zalogo kemijske energije. Ve\xc4\x8dina avtotrofov uporablja kot reducent vodo, vendar pa lahko nekateri uporabljajo tudi druge vodikove spojine, kot je vodikov sulfid. Fototrofi (zelene rastline in alge), vrsta avtotrofov, elektromagnetno energijo iz son\xc4\x8dne svetlobe pretvarjajo v kemijsko energijo v obliki reduciranega ogljika._NEWLINE_Avtotrofi so lahko fotoavtotrofi ali kemoavtotrofi. Fototrofi kot vir energije uporabljajo svetlobo, medtem ko se kemotrofi za energijo poslu\xc5\xbeujejo donorjev elektronov \xe2\x80\x93 bodisi iz organskih ali anorganskih virov, donorji elektronov avtotrofov pa so izklju\xc4\x8dno anorganskih virov. Taki kemotrofi so litotrofi. Litotrofi uporabljajo anorganske spojine, kot so vodikov sulfid, elementarno \xc5\xbeveplo, amonijak in \xc5\xbeelezov(2+) ion, kot reducente za biosintezo in zalogo kemijske energije. Fotoavtotrofi in litoavtotrofi uporabljajo del molekul ATP, ki nastanejo med fotosintezo ali oksidacijo anorganskih spojin za reduciranje NADP\xe2\x81\xba v NADPH v organske spojine.\n_START_SECTION_\nEtimologija\n_START_PARAGRAPH_\nIzraz avtotrof je leta 1892 skoval Albert Bernhard Frank. V dobesednem prevodu bi pomenil "samohranjene", sestoji iz gr\xc5\xa1kih besed autos, ki pomeni "jaz", in trophe, ki pomeni "hraniti").'